Φαίδων Θεοφίλου

Ο Φαίδων Θεοφίλου (Μυτιλήνη, 1947 - Αθήνα, 18 Σεπτεμβρίου 2019) ήταν Έλληνας ποιητής και πεζογράφος.

Στοιχεία Βιογραφίας
Γεννήθηκε το 1947 στη Μυτιλήνη. Σπούδασε κοινωνικές επιστήμες στη Γερμανία και εργάστηκε στον τομέα της πολιτικής αεροπορίας ως στέλεχος ευρωπαϊκής αεροπορικής εταιρείας. Στη δεκαετία του '70 έζησε για 4 χρόνια στη Γερμανία, (Κολωνία-Βερολίνο-Βόννη-Αμβούργο), στη Βιέννη και ταξίδεψε  στη  Ρώμη,   το Κάπρι, τη Βαρσοβία, το Πόζναν, τη Βουδαπέστη, το Άαχεν, το Μάαστριχτ, τη Λιέγη και τις Βρυξέλλες.
Αρθρογραφεί μόνιμα στον επαρχιακό και περιστασιακά στον αθηναϊκό τύπο, ενώ δραστηριοποιείται στο Διαδίκτυο επάνω σε θέματα τέχνης και πολιτισμού, καθώς και ζητήματα που αφορούν στην πολιτική και την κοινωνία.

Είναι ιδρυτικό μέλος του Ελληνοαυστριακού πολιτιστικού και επιμορφωτικού Ινστιτούτου και του Θουκυδίδειου Κέντρου Επιστημών. Συνεργάστηκε για την έκδοση του ενδεκάτομου έργου «Πανόραμα ελληνικού διηγήματος» των εκδόσεων «Αλέξανδρος». Την εποπτεία του όλου έργου είχε ο συγγραφέας Τάσος Αθανασιάδης, ο πανεπιστημιακός καθηγητής Γεράσιμος Ζώρας και τη διεύθυνσή του ο κριτικός Παντελής Απέργης. Θήτευσε ως εκλεγμένο μέλος στο προεδρείο της Εταιρίας Ελλήνων Λογοτεχνών κατά την περίοδο 1991-93.

Από τις αρχές του 2004 και για 2 χρόνια διηύθυνε το περιοδικό «Αιολίδα» με θέματα της Λέσβου και άλλες πολιτιστικές και λογοτεχνικές αναζητήσεις.

Βιβλία του και αποσπάσματα από το έργο του έχουν μεταφραστεί στα γερμανικά, τσέχικα, πολωνικά και βουλγαρικά και φιλοξενούνται σε ελληνικές και ξένες ανθολογίες.

Πέθανε στις 18 Σεπτεμβρίου 2019 σε ηλικία 72 ετών στην Αθήνα.

Εργογραφία
Ποίηση 
«Επίμονο Θεώρημα», Εκδόσεις Θουκυδίδης, 1986.
Το 1988 η «Νυχτερινή Συμφωνία» αποσπά το Βραβείο Λιλής Ιακωβίδη της Ε.Ε.Λ. για ανέκδοτο ποιητικό έργο.
«Ο Μικρός Ελληνικός – Τρεις Λόγοι», Εκδόσεις Ελληνικά Γράμματα, Γ΄ έκδοση 1996.
«Εγκώμιον Θέρους», Έκδοση Νομαρχίας Λέσβου, 2005, συλλογικό έργο.
«Ελληνική νύχτα», Εκδόσεις Αλεξάνδρεια, 2005.
«Η Λειτουργία της Μήθυμνας», Γ' έκδοση, Εκδόσεις Αλεξάνδρεια, 2008.
«Ο κύκλος της κοντινής ξαδέρφης», Εκδόσεις Αγγελάκη, 2017.

Πεζογραφία 
«Το Δαχτυλίδι του Ήλιου», Διηγήματα, Εκδόσεις Μικρή Εγνατία, Γ΄ έκδοση 1982, Βραβείο της Ε.Ε.Λ. για το καλύτερο βιβλίο της χρονιάς στο είδος του.
«Νοστάνθη», Διηγήματα, Εκδόσεις Νικολαΐδης, 1986, Βραβείο Μενέλαου Λουντέμη.
«Ο Θεός στο καφενείο», Διηγήματα-επιλογή, Εκδόσεις Αλεξάνδρεια, 1995.
«Επταφωνίας Αναγνώσματα», Συλλογικό, Εκδόσεις Ελληνικά Γράμματα 1998.
«Ο Τρόφιμος», Μυθιστόρημα, Εκδόσεις Αλεξάνδρεια 2001.
«Η Μήθυμνα στο Φως της Ιστορίας», Ιστορικός περίπατος, Εκδόσεις Εντελέχεια 2010.
«Η Νεκροφάνεια του πέους», Εκδόσεις Αλεξάνδρεια 2010 («Θάλαμος 810», «Η νεκροφάνεια του πέους», «Επαμεινώνδας Καλλικράτους», «Το χρωματιστό κορίτσι»). Βραβείο κοινού για τα 5 καλύτερα βιβλία του 2010, στον πολιτιστικό κόμβο acidart.gr
«Πάμπλο & Ηλέκτρα», Μυθιστόρημα, Εκδόσεις Αγγελάκη το 2015.

Αναφορές-Πηγές

Διαπολιτισμός - Σύντομο βιογραφικό και εργογραφία

Νεκτάριος Βακάλης, (19-09-2019) Πέθανε ο Μηθυμναίος ποιητής και πεζογράφος Φαίδων Θεοφίλου

 Παραπομπές 

 Εξωτερικοί σύνδεσμοι 
 H προσωπική ιστοσελίδα του συγγραφέα
 Προσωπικό ιστολόγιο
 Στην βάση ΒιβλιοNet

Κατηγορία:Έλληνες ποιητές
Κατηγορία:Νεοέλληνες ποιητές